Sakeman verdwyn in raaiselagtige omstandighedeLeon Serfontein. Foto: Verskaf ŉ Soektog is van stapel gestuur na Leon Serfontein (30), eienaar van ŉ tuinontwerp-onderneming in Pretoria, wat Dinsdagoggend in raaiselagtige omstandighede verdwyn het. Daniel du Bruyn (24), Serfontein se vriend, het Donderdag aan Maroela Media gesê Serfontein is Dinsdag die laaste keer om 09:00 by ŉ kitsbank by Moreleta Plaza in die ooste van Pretoria gesien. “Ons woon binne loopafstand van die winkelsentrum af. Ek het die oggend 08:41 die laaste keer met hom telefonies gepraat voordat hy na die sentrum gestap het om geld te onttrek om lone te betaal,” het Du Bruyn gesê. Du Bruyn het gesê volgens hul bankstaat is die laaste onttrekking omstreeks 09:00 gedoen. “ŉ Veiligheidsbeampte by die bank het bevestig dat hy Leon gesien het en dat hy daar geld getrek het voordat hy te voet weg is.” Volgens kringtelevisiebeeldmateriaal wil dit voorkom of twee mans hom daarna agtervolg het. Serfontein het geeneen van hul twee motors se sleutels by hom gehad nie, net sy beursie en twee selfone. Die selfone is afgeskakel. Du Bruyn het ŉ vermistepersone-saak by die Garsfontein-polisie aanhangig gemaak. Serfontein het ŉ grys T-hemp, pers broek, en oranje Nike-tekkies aangehad toe hy die laaste keer gesien is. Dessie Rechner, stigter en direkteur van Pink Ladies, ŉ organisasie wat hom daarop toespits om vermiste mense op te spoor, het ŉ beroep op die publiek gedoen om ŉ plakkaat van Serfontein wyd op sosiale media te deel met die hoop dat iemand hom sal opspoor. Mense wat hom gewaar of weet waar hy hom bevind, word versoek om die Garsfontein-polisie by 012 470 4200 of 082 778 9424 te bel, of die Pink Ladies by 072 214 7439. Lees die opvolgberig: Polisie las soektog af na vermiste Pta-man